钦定古今图书集成/理学汇编/学行典/第238卷 > 郑若冲
## 钦定古今图书集成/理学汇编/学行典/第238卷 > 郑若冲

按《宁波府志》：“郑若冲，字季真，鄞人，覃之子也。少失怙
恃，育于伯父章，未总角，已奇之。稍长力学，耻为举子
业。与汪大猷、陈居仁、楼钥同学，相厚善。后三人皆贵
显，未尝一至其门。自置书塾，聚书数千卷，延师训子，
虽卧病不废书。常书壁自警云：‘一日不以古今浇沃
胸次，览镜则面目可憎’。其勤学如此。家仅支伏腊，躬”
自节约。邻族有急，拯之恐后。方盛年时，梦入深坞，后
营山墅，俨然梦境，乃字其溪曰“梦溪”以自号。平居谨
饬，虽盛暑衣不露体，冠履虽敝无垢口，绝戏言，坐不
倾侧。接后进如敌己，与人交恐伤其意。至于明是非，
辨理义，虽片辞不少贷，学者严惮焉。子清之，相理宗，
累赠太师、鲁国公。